
Тхэквондо
Мысырым макIуэ
Урысейм щыщ ныбжьыщIэхэм тхэквондомкIэ я командэ къыхэхам зыхуегъэхьэзыр Мысырым и Шарм-эль-Шейх къалэм мыгувэу щекIуэкIыну дунейпсо зэхьэзэхуэм.
Москва пэмыжыжьэ Бронницэхэр къалэм зыгъэсэныгъэхэр щезыгъэкIуэкIа гуп нэхъыщхьэм яхэтащ Къэбэрдей-Балъкъэрым щыщхэу Багъ Идар, Лий Амран, Яхненкэ Даниель сымэ.
Ахэр зэхьэзэхуэм хуегъэхьэзыр Урысейм щыщ ныбжьыщIэхэм тхэквондомкIэ я командэ къыхэхам и тренер адыгэ щIалэ Ахъмэт Амир.
МЭЗКУУ Къанщобий.
Шахмат
ФокIадэм Грознэ къалэр къапоплъэ
Нэзрэн къалэм иджыблагъэ щекIуэкIащ Кавказ Ищхъэ- рэм псынщIэу шахмат джэгунымкIэ и кубокыр къэхьыным теухуа зэхьэзэхуэм и III Iыхьэр. Абы хэтащ КИФЩI-м и щIыналъэ псоми къикIа спортсмени 100-м щIигъу.
Зэхьэзэхуэ гугъум ещанэ увыпIэр къыщихьащ Налшык щыщ, шахматхэмкIэ спортым и мастер Козак Александр икIи Кубокым и кIэух зэIущIэм хэтыну Iэмал игъуэтащ.
КъищынэмыщIауэ, финал зэIущIэм саугъэт нэхъыщхьэм щыщIэбэнынущ налшыкдэсхэу Темыркъан Давидрэ Нэзрэн цIыхубзхэм я деж пашэныгъэр щызыубыда Щыхьмырзэ ФатIимэрэ.
Кавказ Ищхъэрэ федеральнэ щIыналъэм и Кубокыр къэхьыным теухуа зэпеуэм и кIэух зэIущIэхэм хэтынущ щIыналъэм и шахматист нэхъыфI 15. Финалыр Грознэ къалэм фокIадэм и кум щекIуэкIынущ.
КЪЭХЪУН Бэч.
Мас-рестлинг
Ди щIалэхэм я зэфIэкI лъагэ
Ульяновск къалэм щекIуэкIащ СНГ-м хыхьэ къэралхэм я лъэпкъ спорт лIэужьыгъуэхэмрэ джэгукIэхэмрэ я I фестиваль. Абы щызэпеуащ СССР-м хэта къэралыгъуэхэм ящыщу пщIым къикIа спортсмен 800-м щIигъу.
Урысейм мас-рестлингымкIэ и командэ къыхэхам хэта, Къэбэрдей-Балъкъэрым щыщ щIалищми пашэныгъэр зыIэрагъэхьащ. Дыщэ медалхэр къахьащ Нэгъуей Астемыр, Къардэн Тимур, БищIо Алим сымэ.
Псори зэхэту зэрызэхьэзэхуа спорт лIэужьыгъуи 10-м ди къэралым и командэм япэ увыпIэр щиубыдащ. Абыхэм къахьащ дыщэ медалу 36-рэ, дыжьын медалу 17, жэзу 7.
ЖЫЛАСЭ Замир.
